钦定古今图书集成/明伦汇编/氏族典/第084卷 > 胡唐老
## 钦定古今图书集成/明伦汇编/氏族典/第084卷 > 胡唐老

按《宋史胡唐老传》：“唐老，字俊明，枢密副使宿之曾孙
也。崇宁间，与弟世将同登进士第，历南京国子博士，
知江陵县，召为秘书省校书郎。靖康元年，擢殿中侍
御史，出知无为军。朝廷窜逐伪命之臣，坐降二官。先
是，金人怒民间多匿金银，杖唐老几死，以疾得免，称
臣于伪楚。至是，唐老不自言，故例从贬秩。三年，知衢”
州。苗傅败走，以乱兵犯城，唐老拒之，贼解去。以功擢
秘阁修撰，进徽猷阁待制，充两浙宣抚司参谋官，知
镇江府兼浙西安抚使。杜充降于金，建康失守，溃卒
戚方等趣镇江，城壁颓圮，兵不满千。唐老度力不敌，
因抚之。无何，方欲犯临安，妄言赴行在，请唐老部众
以行，唐老不从，方众环胁之，唐老怒骂，方遂遇害。诏
赠徽猷阁直学士，谥“定愍。”